હા પણ, સહજાનંદ સ્વામીશ્રી સમાજના જુદાં-જુદાં વર્ગોને એક લાવી શક્યાં. પણ પોતાના અનુયાયીને એક ન રાખી શક્યાં. સ્વામીશ્રીએ સંપ્રદાયના અનુશાસન માટે કડક નિયમો કરેલા. પણ કાળક્રમે આ સંપ્રદાય અતિ સમૃદ્ધ બ્ન્યો. અને તેની સમૃદ્ધી દોહી લેવાની સ્વાર્થી વૃત્તિ સાથે આ સંપ્રદાયના કેટલાય ફાંટા પડ્યાં. સંપ્રદાય આજે મુખ્ય ત્રણ ફાંટા અને અનેક પેટાફાંટામાં વહેંચાઇ ગયો છે. તેમની વચ્ચે હરિફાઇ અને હુંસાતુંસી વધી છે. અને સમાજ કલ્યાણના કાર્યોને બદલે વિરોધી ફાંટા કરતાં પોતે ચડીયાતા છે તેમ બતાવવાનાં પ્રયત્નો પણ વધ્યાં છે. દરેક ફાંટા પોતાનો સિદ્ધાંત સાચો છે તેમ માને છે. ક્યારેક અથડામણો અને વિવાદો પણ થાય છે. જેનો મત સાચો હોય તેનો, પણ આવા પ્રસંગોથી સહજાનંદ સ્વામીના શિક્ષણના જ લીરે લીરા ઉડે છે.